
Hrvatski zavod za javno zdravstvo 
Zagreb, 18. svibnja 2020. 


Preporuke za sprječavanje zaraze bolešću COVID-19 tijekom aktivnosti i 
programa turističkih animatora 


Preporuke se odnose na djelatnosti turističke animacije radi zaštite zaposlenika i turista te 
obuhvaćaju sve segmente obavljanja poslova i područja djelovanja (rad s djecom, fitness, zabava, 
ples, sport itd.), pojedinačno ili u manjim skupinama. 


1. Opće preporuke 
Pojačana osobna higijena. Treba izbjegavati dodirivanje usta, nosa, očiju i lica rukama. 


Higijena ruku. Prije i nakon svake aktivnosti, svi prisutni sudionici kao i animatori trebaju dezinficirati 
ruke. Dezinfekciju ruku potrebno je obavljati u redovitim vremenskim razmacima ako se radi o 
aktivnostima duljeg trajanja. Na ulazu prostor te unutra na još pokojem lakše dostupnom mjestu 
treba osigurati dozatore s dezinfekcijskim sredstvom na bazi etilnog 70-postotnog alkohola radi 
dezinfekcije ruku ili drugog sredstva prikladnog za korištenje na koži s deklariranim virucidnim 
djelovanjem prema uputama proizvođača. 


Fizička udaljenost. Za cijelo vrijeme trajanja aktivnosti, uključujući dolazak, pripremu i odlazak 
preporučuje se održavati fizički razmak od 1,5 metra. Razmak podrazumijeva međusobni razmak svih 
prisutnih animatora i polaznika. Ako aktivnost podrazumijeva pojačanu razinu kretanja sudionika u 
prostoru ili se radi o sportskoj aktivnosti (primjerice turnir), potrebno je definirati broj prisutnih 
osoba prema kriteriju površine prostora (1 osoba na 10 m? u unutarnjim prostorima, odnosno 1 
osoba na 2,5 m? na otvorenim prostorima). 


Dezinficijens. Sredstvo za dezinfekciju potrebno je u količini od 1 do 2 ml nanijeti na suhe i čiste 
dlanove (obično jedan potisak, ili prema uputama proizvođača). Dlanove i područje između prstiju 
potrebno je protrljati dok se ne osuše, a sredstvo nije potrebno isprati. Potrebno je voditi brigu o 
dostatnoj upotrebi dezinficijensa za ruke te se obvezno javiti odgovornoj osobi u slučaju da je u 
dozatoru preostala manja količina sredstva za dezinfekciju kako bi se osigurao novi. 

Kašljanje/kihanje. Kod kašljanja i kihanja prekrivaju se usta i nos laktom ili papirnatom maramicom 
koju poslije treba odbaciti u koš za otpad s poklopcem te dezinficirati ili oprati ruke. Pri kašljanju i 
kihanju treba okrenuti lice od drugih osoba. 


Posude. Čaše, drugo posuđe i druge predmete ne treba dijeliti s drugim osobama. 


Maske za lice. Preporučuje se korištenje zaštitne maske preko usta i nosa tijekom ulaska, boravka i 
izlaska iz prostora, osim u trenutcima izvedbe te za one animatore kojima to onemogućava izvedbu i 
probu. Upute za pravilno korištenje maski za lice dostupne su na poveznici. 


Dnevno mjerenje tjelesne temperature. Animatori trebaju prije dolaska na probu ili aktivnost 
izmjeriti tjelesnu temperaturu. Ako je tjelesna temperatura viša od 37,2 “C u jutarnjim satima, ako se 
osoba osjeća bolesno ili ima bilo koje znakove bolesti (odnosi se na sve simptome i znakove bolesti, 
ne samo na bolesti dišnih puteva), treba se javiti nadređenom i ne dolaziti na posao dok se telefonski 
ne javi nadležnom obiteljskom liječniku. 


Evidencija. Za svaku probu i aktivnosti uspostavit će se sustav vođenja evidencije (podatci o 
animatoru, voditelju i eventualno ostalim uključenim osobama potrebnim za odvijanje aktivnosti te 
lokaciji) radi lakšeg naknadnog epidemiološkog praćenja kontakata u slučaju pojave zaraze virusom 
SARS-CoV-2. Ako je to moguće, preporučuje se voditi i evidencija gostiju koji sudjeluju u aktivnostima 
s informacijama koje sadržavaju ime, prezime i broj telefona. 


2. Specifične preporuke za animatore 


Trajanje aktivnosti u zatvorenom prostoru. Probe i aktivnosti moraju organizirati na način da budu 
vremenski skraćene koliko je to moguće te da se u što većoj mjeri osigura fizičko distanciranje 
animatora i osoblja kao i pojačana osobna higijena i higijena prostora. Ako je odlazak na aktivnosti i 
povratak povezan s putovanjem javnim prijevozom, potrebno je poštovati za to donesene mjere. 


Raspored. Probe i aktivnosti smiju se održavati samo sukladno rasporedu i točno s onim animatorima 
i voditeljima, uz eventualno prisustvo dodatnog osoblja, navedenima u rasporedu, . 


Aktivnosti na otvorenom. Ako je to moguće, preporučuje se održavanje aktivnosti na otvorenom 
prostoru uz minimalnu udaljenost od 1,5 metra. 


Dezinfekcija opreme. Nakon korištenja rekvizita i ostale opreme, po završetku aktivnosti i izvedbe 
sve je potrebno dezinficirati. Isto se odnosi na svu opremu (sportsku, umjetničku, rekreativnu). 

Raspored osoba. Preporučuje se izbjegavanje fizičkog kontakta, a za aktivnosti na kojima nije moguće 
održavati fizičku udaljenost, preporučuje se da uvijek iste osobe odrade probu i aktivnost. 


Presvlačenje i tuširanje. Presvlačenje i tuširanje animatora preporučuje se obaviti u smještaju. 


Športski segment. Aktivnosti poput jutarnje gimnastike, aerobika, turnira u raznim sportovima 
(košarka, nogomet, stolni tenis, odbojka na pijesku, tenis), biciklistički obilazak, aktivnosti u bazenima 
obavljaju se prema trenutno važećim Preporukama za rad bazenskih kupališta i vodenih parkova 
tijekom epidemije bolesti COVID-19, Preporuci za treninge i športsko-rekreativne aktivnosti u 
zatvorenim športskim objektima te Preporuci za treninge, pripremne utakmice i športsko-rekreativne 
aktivnosti na otvorenim športskim objektima tijekom epidemije bolesti COVID-19, koje su dostupne 
na mrežnim stranicama HZJZ-a: Koronavirus - najnovije preporuke. 


Rad s djecom i osobama starije životne dobi. Pri aktivnostima dječjih grupa u raznim kreativno- 
edukativnim sadržajima ili igrama (primjerice potraga za blagom ili igre bez granica) posebnu 
pozornost obratiti na održavanje fizičke udaljenosti. Isto vrijedi i za održavanje programa s osobama 
starijima od 60 godina kako bi se što više smanjila mogućnost prijenosa bolesti među ranjivim 
skupinama. 


Večernji programi. Pri organizaciji programa, npr. izbor za miss i mistera hotela, pridržavati se 
Preporuka za sprječavanje zaraze bolešću COVID-19 tijekom održavanja kulturnih programa i 
manifestacija koje su dostupne na mrežnim stranicama HZJZ-a. 


Pjevanje. Zbog povećanog rizika od prijenosa patogena zrakom pri pjevanju, za osobe koje pjevaju 
preporučuje se međusobna udaljenost od 4 metra, isto kao i u odnosu na druge sudionike. 


3. Pojačana higijena prostora 


Prozračivanje prostora. Preporučuje se prozračivati prostor najmanje dva puta dnevno u trajanju od 
minimalno pola sata prije i nakon probe ili izvođenja aktivnosti, ili ako je moguće ostaviti otvoren 
prozor tijekom aktivnosti. 


Klimatizacijski uređaji, uređaji za grijanje i ventilaciju. Općenita preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava posebnu pozornost posvetiti praćenju stanja filtara i održavanju pravilnog 
stanja brzina zamjene zraka u zatvorenom prostoru. Treba provjeravati pravilno funkcioniranje 
opreme za ventilaciju i izmjenu zraka. Preporučuje se ventilacija povećanim postotkom vanjskog 

zraka koji cirkulira u sustav te način rada bez recirkulacije kako bi se poticale promjene zraka koje 
smanjuju koncentraciju potencijalno zaraznih čestica. 


Čišćenje prostora. Često dodirivane površine kao što su ručke na vratima, ručke na prozorima, radne 
površine, rukohvati, slavine u toaletima, tipke vodokotlića, prekidači za struju, zvona na vratima, 
ploče dizala te druge dodirne površine koje koristi veći broj osoba neophodno je dezinficirati prije 
početka i na kraju svake probe, a najmanje dva puta dnevno. Detaljnije upute dostupne su na 
sljedećim poveznicama: 


Bez oboljelih od COVID-19: https://bit.ly/3cnjji 


Osobe pod sumnjom ili oboljele od COVID-19: https://bit.ly/2ztrABm . 


